Ses dood in Benoni-skieteryArgieffoto (RabidSquirrel, Pixabay) Ses mense, waaronder ŉ kleuter, is dood en vier persone is beseer tydens ŉ skietery by die Chief Albert Luthuli informele nedersetting in Crystal Park, Benoni. “ŉ Groep van 15 persone, gewapen met pistole en gewere, het Saterdagaand omstreeks 21:20 op ŉ groep mense buite ŉ spazawinkel losgebrand,” het Katlego Mogale, woordvoerder van die polisie, gesê. “ŉ Paar skote is op die plakkershuis gevuur en drie mans, twee vroue en ŉ tweejarige babadogtertjie is dood.” Mogale het gesê die vier beseerde persone is na ŉ nabygeleë hospitaal geneem vir verdere behandeling. Die motief vir die skietery is nog nie bekend nie. Die polisie vermoed dit hou dalk verband met onwettige mynbedrywighede. Die verdagtes is nog op vrye voet.